A Bizottság határozata
(2000. május 3.)
a hulladékjegyzéknek a hulladékokról szóló 75/442/EGK tanácsi irányelv 1. cikkének a) pontja értelmében történő meghatározásáról szóló 94/3/EK határozat, valamint a veszélyes hulladékok jegyzékének a veszélyes hulladékokról szóló 91/689/EGK tanácsi irányelv 1. cikkének (4) bekezdése értelmében történő meghatározásáról szóló 94/904/EK tanácsi határozat felváltásáról
(az értesítés a C(2000) 1147. számú dokumentummal történt)
(EGT vonatkozású szöveg)
(2000/532/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 91/156/EGK irányelvvel [1] módosított, a hulladékokról szóló, 1975. július 15-i 75/442/EGK tanácsi irányelvre [2] és különösen annak 1. cikkének a) pontjára,
tekintettel a veszélyes hulladékokról szóló, 1991. december 12-i 91/689/EGK tanácsi irányelvre [3] és különösen annak 1. cikke (4) bekezdésének második francia bekezdésére,
mivel:
(1) Számos tagállam jelentett be több olyan hulladékkategóriát, amely álláspontjuk szerint rendelkezik a 91/689/EGK irányelv III. mellékletében felsorolt egy vagy több tulajdonsággal.
(2) A 91/689/EGK irányelv 1. cikkének (4) bekezdése előírja a Bizottság számára, hogy a veszélyes hulladékok 94/904/EK tanácsi határozatban [4] meghatározott jegyzékének esetleges módosítására való tekintettel vizsgálja meg a tagállamoktól érkező bejelentéseket.
(3) Minden, a veszélyes hulladékok e jegyzékébe felvett hulladékot fel kell venni a 94/3/EK bizottsági határozatban [5] megállapított Európai Hulladékkatalógusba is. A felsorolási rendszer átláthatóságának növelése, valamint a meglévő rendelkezések egyszerűsítése érdekében ezért célszerű egyetlen közösségi jegyzék létrehozása, amely egyesíti a 94/3/EK határozatban megállapított hulladékjegyzéket, valamint a 94/904/EK határozatban megállapított veszélyeshulladék-jegyzéket.
(4) A Bizottságot e munkájában a 75/442/EGK irányelv 18. cikkében létrehozott bizottság segíti.
(5) Az e határozatban előírt rendelkezések összhangban vannak a fent említett bizottság véleményével,
ELFOGADTA EZT A HATÁROZATOT:
1. cikk
A Bizottság elfogadja az e határozat mellékletében található jegyzéket.
2. cikk
A veszélyes besorolású hulladékok rendelkeznek a 91/689/EGK irányelv III. mellékletében felsorolt egy vagy több tulajdonsággal, illetve a fent említett melléklet H3-H8, H10 [6] és H11 pontjai tekintetében az alábbiakban felsorolt egy vagy több tulajdonsággal:
- lobbanáspont ≤ 55° C,
- egy vagy több nagymértékben mérgezőnek minősülő [7] anyag összkoncentrációja ≥ 0,1 %,
- egy vagy több mérgezőnek minősülő anyag összkoncentrációja ≥ 3 %,
- egy vagy több ártalmasnak minősülő anyag összkoncentrációja ≥ 25 %,
- egy vagy több R35 minősítésű maró anyag összkoncentrációja ≥ 1 %,
- egy vagy több R34 minősítésű maró anyag összkoncentrációja ≥ 5 %,
- egy vagy több R41 minősítésű irritatív anyag összkoncentrációja ≥ 10 %,
- egy vagy több R36, R37, R38 minősítésű irritatív anyag összkoncentrációja ≥ 20 %,
- egy vagy több az 1. vagy 2. kategóriába tartozó elismerten karcinogén anyag összkoncentrációja ≥ 0,1 %,
- egy vagy több az 1. vagy 2. kategóriába tartozó R60, R61 minősítésű szaporodást károsító anyag összkoncentrációja ≥ 0,5 %,
- egy vagy több a 3. kategóriába tartozó R62, R63 minősítésű szaporodást károsító anyag összkoncentrációja ≥ 5 %,
- egy vagy több az 1. vagy 2. kategóriába tartozó R46 minősítésű mutagén anyag összkoncentrációja ≥ 0,1 %,
- egy vagy több a 3. kategóriába tartozó R40 minősítésű mutagén anyag összkoncentrációja ≥ 1 %.
3. cikk
A tagállamok kivételes esetekben, a hulladékbirtokos által megfelelő módon benyújtott dokumentált bizonyítékok alapján határozhatnak úgy, hogy a jegyzéken veszélyes hulladékként szereplő hulladék nem rendelkezik a 91/689/EGK irányelv III. mellékletében felsorolt egyik tulajdonsággal sem. A 91/689/EGK irányelv 1. cikke (4) bekezdése második francia bekezdésének sérelme nélkül, a tagállamok kivételes esetekben határozhatnak úgy, hogy a jegyzékben nem veszélyes hulladékként szereplő hulladék rendelkezik a 91/689/EGK irányelv III. mellékletében felsorolt egy vagy több tulajdonsággal. A tagállamok által hozott minden ilyen határozatot évente közölni kell a Bizottsággal. A Bizottság összegyűjti ezeket a határozatokat és megvizsgálja, hogy ezek fényében szükséges-e a közösségi hulladék és veszélyeshulladék-jegyzék módosítása.
4. cikk
A tagállamok meghozzák azokat az intézkedéseket, amelyek szükségesek ahhoz, hogy ennek a határozatnak legkésőbb 2002. január 1-jéig megfeleljenek.
5. cikk
A 94/3/EK határozat, valamint a 94/904/EK határozat 2002. január 1-jével hatályát veszti.
6. cikk
Ennek a határozatnak a tagállamok a címzettjei.
Kelt Brüsszelben, 2000. május 3-án.